Anthony Joshua wys Andy Ruiz wie is baas | Netwerk24
Deur Michael Green 08 Desember 2019 12:48
Joshua het Andy Ruiz, wat hom ses maande gelede in New York onttroon het, in Riaad oortuigend met punte verslaan.
Anthony Joshua was verheug om weer vier boksbeheerliggame se swaargewigtitels te hou. Foto: AP
Die beoordelaars het die geveg met 118-110, 118-110 en 119-109 aan Joshua toegeken.
Die ander swaargewigte wat hul titels in 'n onmiddellike herontmoeting kon terugwen, was Floyd Patterson (in 1960 teen Ingemar Johansson), Muhammad Ali (in 1978 teen Leon Spinks) en Lennox Lewis (in 2001 teen Hasim Rahman).
Soos vooraf verwag, het Joshua hierdie keer sy voetwerk gebruik om uit die moeilikheid te bly en punte met sy reguitlinker in te samel.
Andy Ruiz kon hierdie keer nie naby Joshua kom nie. Foto: AP
"Ek is daaraan gewoond om ouens uit te slaan, maar ek kon dit nie laas keer (teen Ruiz) regkry nie en het verloor. Daarom het ek hierdie keer die soet wetenskap van boks gebruik om 'n oorwinning te verseker,'' het Joshua ná die geveg aan Sky Sports gesê.
Ruiz het, behalwe vir 'n paar goeie oomblikke in die vierde en agtste ronde, 'n teleurstellende vertoning gelewer.
Hy het gesê dit was omdat hy te swaar was. "Ek het drie maande lank feesgevier nadat ek die titels gewen het en dit was 'n groot fout," het die Mexikaan gesê.
Ruiz het aan Joshua gevra of hulle vir 'n derde keer teen mekaar kan boks, en dit het geklink of die Brit ingestem het.
As die Internasionale Boksfederasie (IBF) egter sy gesag afgedwing kry, sal Joshua volgende teen dié beheerliggaam se eerste aanspraakmaker, Kubrat Pulev van Bulgarye, boks. Benewens die IBF se titel, het Joshua Saterdag terselfdertyd ook die Wêreldboksvereninging (WBV), die Wêreldboksorganisasie (WBO) en Internasionale Boksorganisasie (IBO) se titels teruggewen.
Joshua se krytvernuf was een te veel vir Ruiz. Foto: AP
Sy promotor, Eddie Hearn, het al voorheen van 'n geveg tussen Joshua en die voormalige junior-swaargewigkampioen Olseksandr Usyk van die Oekraïne gepraat.
Die meeste boksondersteuners sou dalk eerder vir Joshua teen die Wêreldboksraad (WBR) se kampioen, Deontay Wilder, of die hoogaangeskrewe Tyson Fury in aksie wou sien.